Mads Olsen (SF), 2025-03-25:
Tak for ordet.
Vi behandler i dag et lovforslag, der spænder vidt – måske også lidt for vidt til min smag.
Der er nemlig både justeringer af ledsagerordningen for 17-årige, en ny promillegrænse, ændringer af reglerne for traktorer og nye regler om ansvar for dæk.
Og lad mig starte dér: Når man samler så mange vidt forskellige ting i et og samme lovforslag, kan det selvfølgelig have sine grunde, men det gør det også svært for Folketinget at tage stilling.
Men nu står vi her, og derfor vil jeg gerne lige tage det punkt for punkt, som andre ordførere før mig har gjort.
For det første vil jeg sige omkring ledsagerordningen, at det er rigtigt, at det kan være svært at få hverdagen til at hænge sammen i de dele af landet, hvor bussen hverken kører tit eller tæt.
Det gælder især for de unge i landdistrikterne.
Det anerkender vi fuldstændig i SF.
Men det ændrer ikke ved, at trafiksikkerheden ifølge os skal være det vigtigste, og vi har hørt både DTU og Rådet for Sikker Trafik advare om, at en lempelse af lagerkravet vil føre til flere ulykker og måske i værste fald koste liv.
Det er vi nødt til at tage alvorligt.
Samtidig mener SF, at individuel bilkørsel aldrig må erstatte en stærk kollektiv trafik.
Som DI Transport siger, kan det være et supplement, men ikke en løsning i sig selv.
Lovforslaget bør derfor ses som en del af en bredere mobilitetspolitik med investeringer i grøn og kollektiv transport, især for unge, i stedet for bare at være den her enkelte løsning, når der i vores optik er andre tiltag, man bør bruge, før man tager det her værktøj i brug.
For vi skal sikre, at mobiliteten ikke bliver socialt skæv, og at unge uden adgang til bil ikke bliver sat bagud, fordi andre får nye privilegier, og vi skal sikre, at forbedringer i én del af landet ikke sker på bekostning af fællesskabets infrastruktur og trafiksikkerhed.
For det andet er der det med promillegrænsen.
Vi bakker i SF op om, at man som ny bilist skal holde sig helt fra alkohol bag rettet.
Det giver god mening og bidrager til trafiksikkerheden.
Hvad det så er sagt, undrer det os, at reglen kun gælder for bilister, hvis argumentet er, at nye førere er mere udsatte og har mindre erfaring – og det argument forstår jeg faktisk godt – så burde det jo også gælde, uanset om man kører i bil, på motorcykel, i bus eller i andre køretøjer.
Vi håber, at transportministeren vil overveje, om der er behov for en mere ensartet tilgang på det område, også for at lette bureaukratiet på en måde.
For det tredje er der Tempo 40-ordningen.
Her mener vi i SF, at lovforslaget giver rigtig god mening.
Det er fornuftigt at gøre op med unødvendigt bureaukrati og lette hverdagen for landmænd og virksomheder uden at gå på kompromis med sikkerheden.
Endelig er der reglerne om dæk.
Det er helt rimeligt, at førere har ansvaret for, at køretøjerne er i forsvarlig stand, også når det gælder er dækkene.
Så det bakker vi også op om.
Der er dele af lovforslaget, som vi sagtens kan støtte, men jeg kan simpelt ikke give et svar på, hvad vi vil komme til at stemme, hvis det bliver sat sådan sammen, som det er blevet gjort i dag, fordi de mange forskellige elementer spænder for bredt.
Vi håber derfor meget på, at man kan få delt lovforslaget op.
Det vil vi gerne, for vi vil meget gerne være med til at sikre de her regler om dæk, mindre bureaukrati osv.
Så skal hilse fra Radikale Venstre og sige, at de også gerne vil have delt lovforslaget op og har svært ved at tage stilling, og det er det samme med Enhedslisten; der vil man også gerne have det delt op, så man har mulighed for at stemme for de her ændringer af reglerne om dæk.
Men jeg håber meget, at vi kan se på det i udvalgsbehandlingen.
Mange tak for ordet.